**SVET POTREBUJE VEDU A VEDA POTREBUJE ŽENY.**

**Štartuje piaty ročník projektu L´Oréal - UNESCO Pre ženy vo vede, Slovensko -talentový program.**

**Bratislava, 1. apríla 2021. Dnešným dňom štartujeme už piaty ročník projektu L’Oréal UNESCO Pre ženy vo vede, Slovensko - talentový program, ktorý na Slovensku organizuje spoločnosť L´Oréal spolu s partnermi SOVVA, SAV a Slovenskou komisiou pre UNESCO. Opätovne si dve vybrané vedkyne rozdelia sumu 10 000 EUR na podporu ich profesionálnej kariéry. K účasti na projekte stačí málo - prihlásiť svoju vedeckú prácu na** [**www.prezenyvovede.sk**](http://www.prezenyvovede.sk)

V súčasnosti, kedy stále žijeme v pandemickej dobe, si s nesmiernou dôležitosťou uvedomujeme, akým prínosom je veda pre nás všetkých. Preto podpora slovenských i zahraničných vedkýň pôsobiacich na Slovensku je kľúčová a ocenenie ich práce je veľmi dôležité.

L´Oréal UNESCO Pre ženy vo vede – Slovensko, talentový program ponúka mladým vedkyniam možnosť profesijného i osobného rozvoja formou ocenenia v celkovej hodnote 10 000 Eur.

Tento rok sme sa rozhodli program rozšíriť aj o vedkyne cudzej štátnej príslušnosti, ktoré pôsobia na Slovensku.

*„V dnešnej náročnej dobe chápeme poslanie tohoto projektu ešte intenzívnejšie. Očakávanie spoločnosti voči vede a novým poznatkom narastá. Je dôležité podporovať najmä mladé vedkyne na začiatku kariéry, aby sa nevzdávali svojich ambícií a pokračovali vo výskume aj v prípade prvých nezdarov*,” *uviedla* *Brigitte Streller, generálna riaditeľka spoločnosti L’Oréal Slovensko.*

Do predchádzajúceho štvrtého ročníka sa zapojilo 28 slovenských vedkýň. Víťaznou prácou vedkyne štvrtého ročníka L’Oréal - UNESCO Pre ženy vo vede - talentový program v kategórii do 35 rokov sa stala práca **Mgr. Svetlany Miklíkovej, PhD.,** ktorá pôsobí na Ústave experimentálnej onkológie Biomedicínskeho centra SAV v Bratislave. Predmetom skúmania v rámci jej projektu je predklinický model organoidov, ktorý pozostáva nielen z prsníkových nádorových buniek, ale aj mezenchymálnych stromálnych buniek predstavujúcich dôležitú súčasť nádorového mikroprostredia.

Druhý ocenený výskum v kategórii od 36 do 45 rokov bol projekt **MUDr. RNDr. Dominiky Fričovej, PhD.,** ktorá pracuje v Neuroimunologickom ústave Slovenskej akadémie vied v Bratislave a predmetom jej oblasti výskumu je Parkinsonova choroba, kde dochádza k selektívnemu odumieraniu dopamínergných neurónov a hľadá spôsob, ako spomaliť proces starnutia týchto buniek a pomôcť pacientom.

V piatom ročníku môžu vedkyne svoje projekty prihlasovať **od 1. apríla až do 31. mája 2021** prostredníctvom webovej stránky na **www.prezenyvovede.sk**

Tešíme sa na projekty prihlásené v tomto ročníku.

***O projekte L’Oréal-UNESCO Pre ženy vo vede vo svete***

*L´Oréal-UNESCO Pre ženy vo vede bol založený v Paríži v roku 1998 za účelom podpory žien – vedkýň. Program si kladie za cieľ oceňovať úspechy už etablovaných vedkýň a ich  vplyv odbornej činnosti na súčasnú spoločnosť, ako i poskytovať podporu mladým vedkyniam na začiatku ich kariéry. Program sa postupne rozšíril do mnohých svetových krajín a vyznamenal viac ako 3 500 žien zo 118 krajín.*

*Laureátky medzinárodného programu L’Oréal-UNESCO Pre ženy vo vede z roku 2016, profesorky Emmanuelle Charpentier a Jennifer A. Doudna, získali v roku 2020 Nobelovu cenu za chémiu. Nadviazali tak na laureátky medzinárodného programu 2008, ktoré v roku 2009 získali Nobelovu cenu vo svojej oblasti odborných znalostí: Elisabeth Blackburn v odbore medicína a fyziológia a Ada Yonath v odbore chémia.*

***O spoločnosti L’Oréal***

*Spoločnosť L’Oréal ostáva už viac ako 100 rokov oddaná kráse. Jedinečné medzinárodné portfólio skupiny L’Oréal obsahuje 35 rôznych značiek, ktoré v roku 2020 zaznamenali obrat vo výške 27,99 mld. eur a celosvetovo zamestnáva 85 400 ľudí. Ako popredná svetová kozmetická spoločnosť je L’Oréal so svojimi produktami zastúpená vo všetkých distribučných sieťach: na spotrebiteľskom trhu, v obchodných domoch, lekárňach a drogériách, kaderníctvach, cestovnom maloobchode i značkových maloobchodných a internetových predajniach.*

*Stratégia spoločnosti L’Oréal je založená na výskume a vývoji. Špecializovaný tím pozostávajúci zo 4000 výskumných pracovníkov v centrách na celom svete plní svojou prácou kozmetické priania žien. Záväzok udržateľnosti spoločnosti L’Oréal do roku 2030 stanovuje ambiciózne ciele udržateľného rozvoja naprieč celým koncernom a usiluje o posilnenie svojho ekosystému pre inkluzívnejšiu a udržateľnejšiu spoločnosť.*

*Viac informácií:*[*https://mediaroom.loreal.com/*](https://mediaroom.loreal.com/%22%20%5Ct%20%22_blank)

**Ďalšie informácie vám radi poskytnú:**

**Barbora Nagyidaiová Ivona Karvinen**

Null s.r.o. L´Oréal Česká republika/ Slovensko

barbora.nagyidaiova@null.sk [ivona.KARVINEN@loreal.com](mailto:ivona.KARVINEN@loreal.com)

mob. +421 905 661 636 mob. +420 720 044 832